作者:白居易
標題:官俸初罷，親故見憂，以詩諭之
內容:七年為少傅，品高俸不薄。乘軒已多慚，況是一病鶴。又及懸車歲，筋力轉衰弱。豈以貧是憂，尚為名所縛。今春始病免，纓組初擺落。蜩甲有何知，雲心無所著。囷中殘舊穀，可備歲饑惡。園中多新蔬，未至食藜藿。不求安師卜，不問陳生藥。但對丘中琴，時開池上酌。信風舟不繫，掉尾魚方樂。親友不我知，而憂我寂寞。